โฟร์พัฒนาตั้งเป้าปี 53 ยอดขายแค่ 615ล.
โฟร์พัฒนา ยังไม่มั่นใจการเมือง เศรษฐกิจปี 53 คาดยังแข่งขันด้านราคาดุเดือด ตั้งเป้ายอดขายแค่ 615 ล้านบาท หลังยอดขายปีที่ผ่านมาพลาดเป้า 15%
12 ก.พ. 2553

โฟร์พัฒนา ยังไม่มั่นใจการเมือง เศรษฐกิจปี 53 คาดยังแข่งขันด้านราคาดุเดือด ตั้งเป้ายอดขายแค่ 615 ล้านบาท หลังยอดขายปีที่ผ่านมาพลาดเป้า 15%
นายปราโมทย์ ธีรกุล กรรมการผู้จัดการ บริษัท โฟร์พัฒนา ผู้ดำเนินกิจการพัฒนาอสังหาริมทรัพย์ และรับสร้างบ้าน เปิดเผยว่า แม้ว่าเศรษฐกิจโลกจะดีขึ้นมาตั้งแต่ปลายปีที่ผ่านมา แต่สภาวะการเมืองภายในประเทศที่เป็นตัวแปรสำคัญยังคลุมเครือ ราคาน้ำมันยังมีความผันผวนสูง ส่งผลให้ราคาวัตถุดิบในการสร้างบ้านยังแกว่งตัว และส่งผลถึงความมั่นใจในสร้างบ้านของผู้บริโภคระดับกลาง หรือระดับราคาต่ำกว่า 7 ล้านบาท และระดับราคาที่ 4 – 5 ล้านบาทลงมา บริษัทจึงตั้งเป้ายอดขายในปีนี้ไว้เพียง 615 ล้านบาท เท่านั้น ในขณะที่ถึงปัจจุบันบริษัทจะมีการเซ็นสัญญารับสร้างบ้านเป็นเงินราว 55% ของเป้าที่วางไว้แล้วก็ตาม
“โดยยอดขาย 615 ล้านบาท แบ่งเป็นยอดขายจาก โฟร์พัฒนาของบ้านแบบมาตรฐาน 209 ล้านบาท บ้านออกแบบพิเศษ 97 ล้านบาท โฟร์พัฒนาแลนด์สเคป 8 ล้านบาท โฟร์พัฒนา แมทธิเรียล 28 ล้านบาท โครงการบ้านบุษบาและโครงการบ้านชื่นรัชดา 15 ล้านบาท และบริษัทในเครือโฟร์พัฒนา อาทิ โฟร์ดีเวลลอปด์ เฮ้าส์ 76 ล้านบาท โฟร์พัฒนา อิทริเรีย 41 ล้านบาท โฟร์พัฒนา คัลเลอร์ไลน์ 12 ล้านบาท และโฟร์ เอกซ์ตร้า บิวต์ 32 ล้านบาท” นายปราโมทย์ กล่าวเพิ่มเติม 
นอกจากนี้ บริษัทยังคาดว่าการแข่งขันทางด้านราคายังคงมีต่อเนื่องจากปีที่ผ่านมาที่มีการแข่งขันทางด้านราคา และการจัดโปรโมชั่นราคาที่ดึงดูดใจเพื่อให้ลูกค้าตัดสินใจสร้างบ้าน ซึ่งในปีที่ผ่านมาทางบริษัทก็ได้มีการแข่งขันด้านราคาอย่างที่ไม่เคยทำมาก่อน และจัดโปรโมชั่นลดราคาอย่างที่ไม่เคยทำมาก่อน ประกอบกับปัญหาของโครงการบ้านบุษบาที่บริษัทไม่มีความเชี่ยวชาญในตลาดดังกล่าวทำให้ยอดขายในปีที่ผ่านมาได้เพียง 518 ล้านบาท ต่ำกว่าเป้าที่วางไว้ 15% ดังนั้นในปีนี้บริษัทจะดำเนินงานอย่างระมัดระวังมากยิ่งขึ้น
สำหรับในช่วงไตรมาสแรกของปีนี้ทางบริษัทได้จัดโปรโมชั่นฉลองเทศกาลตรุษจีน และวาเลนไทน์ ในแคมเปญ เปิดกล่องฉลองความรัก รับอั่งเปา โดยจะใช้ไปจนถึงสิ้นเดือน ก.พ.นี้ คาดว่าผู้บริโภคที่ต้องการสร้างบ้านจะให้การตอบรับเป็นอย่างดี เพราะมีอั่งเปา 4 รางวัลเป็นตัวดึงดูด อาทิ รถยนต์ โตโยต้า แคมรี่ เป็นต้น 
ทั้งนี้ บริษัทยังมีแผนเข้าร่วมงานอีเว้ทน์สำคัญๆ เพื่อเข้าถึงกลุ่มเป้าหมายอย่างต่อเนื่อง และถือเป็นกลยุทธ์ที่ได้รับการตอบรับที่ดี เช่น การเข้าร่วมงาน โฮม บิวเดอร์ โฟกัส 2010 ปลายเดือน ก.พ. นี้ และงานสถาปนิก 53 ในช่อง 30 เม.ย. – 5 พ.ค. นี้ และการจัดงานโฟร์พัฒนา โกลเด้น วีค ในเดือน มิ.ย. นี้ และงานรับสร้างบ้านในเดือน ส.ค. นี้ เป็นต้น 
นายปราโมทย์ กล่าวต่อว่า ในปี 2553 นี้ถือเป็นปีที่ 29 ของการดำเนินการของบริษัท บริษัทจึงเตรียมความพร้อมเข้าสู่ปีที่ 30 พร้อมฉลองการทำงานด้วยแผนการ เน็กซ์ ทู โฟร์พัฒนา กรุ๊ป คือ การปลูกสร้างบ้านระดับมาตรฐานเหนือมาตรฐาน